টুইটে মমতা লেখেন, "পশ্চিমবঙ্গের প্রাক্তন মুখ্যমন্ত্রীকে জন্মদিনের শুভেচ্ছা।" তবে শুধু টুইট বার্তায় শুভেচ্ছা-ই নয়। জানা যাচ্ছে, এদিন বুদ্ধদেব ভট্টাচার্যের বাড়ির নিরাপত্তারক্ষীর হাতে পৌঁছে যায় ফুল-মিষ্টি-কেকও। এদিকে, আজ আবার দোলযাত্রা। রঙের উত্সবে মাতোয়ারা গোটা রাজ্য। এমনদিনে রাজ্যের প্রাক্তন প্রশাসনিক প্রধানের প্রতি বর্তমানের এই সৌজন্য নিঃসন্দেহেই প্রশংসাযোগ্য। সৌজন্যবোধকে বরাবরই সংকীর্ণ রাজনৈতিক প্রতিদ্বন্দ্বিতার উপরে রাখার কথা বলেন মুখ্যমন্ত্রী মমতা বন্দ্যোপাধ্যায়। ২০১১ সালে রাজ্যে পালাবদলের পর শপথগ্রহণ অনুষ্ঠানেও প্রাক্তনকে আমন্ত্রণ জানাতে ভোলেননি মমতা। সেই আমন্ত্রণে সাড়া দিয়ে বিমান বসু, অসীম দাশগুপ্তের সঙ্গেই রাজভবনে অনুষ্ঠিত শপথগ্রহণ অনুষ্ঠানে একেবারে সামনের সারিতে বসতে দেখা গিয়েছিল বুদ্ধদেব ভট্টাচার্যকে। শুধু তাই নয়, পরবর্তীকালে বুদ্ধদেব ভট্টাচার্যের অসুস্থতার সময়ও একেবারে তাঁর পাম অ্যাভিনিউয়ের বাড়ি গিয়ে খোঁজ নিয়েছিলেন মমতা বন্দ্যোপাধ্যায়। রাজ্য সরকারের তরফে তাঁর চিকিত্সার সমস্তরকম বন্দোবস্ত করতেও উদ্যোগী হয়েছিলেন তিনি। এমনকি বুদ্ধদেব ভট্টাচার্য সুস্থ হওয়ার পর ফের বাড়িতে এসে চা খেয়ে যাবেন বলে 'বৌদি' মীরা ভট্টাচার্যকে কথাও দিয়েছিলেন মমতা বন্দ্যোপাধ্যায়।